|  |
| --- |
| **Center for Plan og Miljø**  **Team Klima, Miljø og Affald**  Næstved Kommune  Rådmandshaven 20  4700 Næstved  [www.naestved.dk](http://www.naestved.dk)  Dato  **10-11-2023**  Sagsnr.  **23-024219**  CVR-nr.  **73585511**  Kvalitetssikrer  **Julie Lindberg**  Sagsbehandler  **Jesper Dickow**  **jedic@naestved.dk**  **Tlf: +4555886155** |

**Midlertidig miljøgodkendelse**

**2023**

Et billede, der indeholder kort, Luftfotografering, Fugleperspektiv, Byplanlægning

Automatisk genereret beskrivelse

**Karteringsplads og omlæsningsplads for vejjord**

**På Gardehusarvej 999 4700 Næstved**

Del af matrikel nr.: 229ab, Ejerlav: Næstved Markjorder

cvr-nr. 73585511

p-nr. 1022651788

Miljøgodkendelsen bortfalder den 1.oktober 2024

**Afgørelse**

Næstved Kommune giver WICOTEC KIRKEBJERG A/S en tidsbegrænset miljøgodkendelse til midlertidigt oplag af jord fra etablering af fjernvarmeledninger i boligområdet Område 14 i Næstved øst. Vejjord og asfalt flyttes til grunden Gardehusarvej 999 4700 Næstved som et midlertidigt oplag og kartering inden endelig bortskaffelse/genanvendelse.

Aktiviteten er omfattet af punkt K 212 på bilag 2 i bekendtgørelse nr. 2080 af 15/11/2021 om godkendelse af listevirksomhed, som omfatter:

” Anlæg for midlertidig oplagring af ikke-farligt affald eller affald af elektrisk og elektronisk udstyr forud for nyttiggørelse eller bortskaffelse med en kapacitet for tilførsel af affald på 30 tons om dagen eller med mere end 4 containere med et samlet volumen på mindst 30 m3, bortset fra anlæg omfattet af listepunkt 5.5 på bilag 1 eller listepunkt K 211.”.

**Begrundelse for afgørelsen**Kommunen har vurderet, at når det midlertidige oplag indrettes og drives i overensstemmelse med vilkårene i denne miljøgodkendelse, kan den drives uden at det medfører væsentlige miljøpåvirkninger.

Vilkårene er fastsat dels på baggrund af standardvilkårene for listepunkt K 212 og dels på baggrund af vurdering af de lokale miljøforhold. Ved fastsættelse af vilkårene er der lagt vægt på at beskytte omgivelserne mod forurening og gener.

**Godkendelsens gyldighed**

Godkendelsen træder i kraft den 10. november 2023 og offentliggøres på kommunens hjemmeside samme dato og bortfalder 1. oktober 2024.

**Høring**

Udkastet til afgørelsen blev sendt til virksomheden den 6. november 2023, og der har været ikke været bemærkninger til udkastet:

**Hvis du vil klage**

Du skal skrive en klage til Miljø- og Fødevareklagenævnet og indsende den via klageportalen. Klageportalen finder du på [Nævnenes Hus](https://naevneneshus.dk/) . Klagefristen er 4 uger. Det betyder, at en eventuel klage skal være sendt via klageportalen

**Senest den 8. december 2023**

Din klage er først registret i klageportalen, når du har indbetalt et gebyr. Du kan læse mere om gebyrordningen på [Nævnenes Hus](https://naevneneshus.dk/) .

Hvis du ønsker en afgørelse ved en domstol, skal retssagen være anlagt inden 6 måneder fra afgørelsen er meddelt

**Lovgivning**

Godkendelse er meddelt efter § 33 i miljøbeskyttelsesloven, mens miljøbeskyttelseslovens §91 giver dig ret til at klage, og §101 giver dig mulighed for at afprøve sagen ved domstolene.

**Øvrigt**

Er der spørgsmål til afgørelsen kan jeg kontaktes på tlf. 5588 6209 eller mail jufli@naestved.dk

**Beskrivelse af aktiviteten:**

I forbindelse med etablering af fjernvarme i Næstved ØST bliver der en del overskudsjord, som skal bortskaffes.

Da der ikke er plads langs udgravningerne, og råjord skal bortskaffes, da den ikke er egnet til at lægge rør i, søges der om et midlertidigt jorddepot i lokalområdet. Jorden er by- og vejjord, der kan være lettere forurenet jord, da der for det meste graves i eksisterende vejanlæg.

Jorden placeres i miler af 30 tons som udgør ca. 3x7 meter. Når der er placeret 7-10 miler, så prøvetages disse og jorden bortskaffes.

Der bliver udtaget prøver til analyse af jorden på pladsen (kartering), som efter analyse køres til godkendt modtager. Der vil blive opbevaret op til 420 tons jord ad gangen, som løbene vil blive genanvendt eller kørt til godkendt modtager afhængig af kategori, med en forventet oplagstid på ca. 1 måneder fra modtagelse, prøveudtagning til bortkørsel. Asfalt og grus fra udgravninger af eksisterende vejkasse bliver transporteret til pladsen, hvor efter det transporteres til genanvendelse på asfaltværk eller direkte genanvendt i vejkassen igen, forventet max oplag af genbrugsmaterialer op til 210 tons.

Der er lagt en gruspude på 30 cm ud på hele byggepladsarealet. Under råjorddepot og genbrugsjorddepot er der lagt fibertexdug ud, og herefter jernplader som danner en fast belægning. Jernpladerne reducerer blandingen af genbrugsjord/råjord med gruspuden. Fibertex forhindrer forurening ved nedsivning fra genbrugsjord/råjord til gruspuden. Gruspuden forhindrer til sidst at alt tilbageværende restmateriale efter byggeperioden, blandes med den oprindelige jord på grunden.

Behovet for karteringspladsen/omlæsningspladsen, er begrænset indtil etablering af fjernvarmerør forventes at være afsluttet ved juli 2024 med efterfølgende oprydning/bortskaffelse på pladsen frem til oktober 2024. Grunden lejes af DG Ejendomme ved Denis Granell og skal efter brug retableres og gruspude skal afslutningsvis analyses som kontrol for evt. forurening.

**Miljøvurdering**

Virksomheden har ansøgt om miljøgodkendelse til oplag af maksimalt 6500 tons overskudsjord fra etablering af fjernvarmerør i området, dog maksimalt 420 tons ad gangen + opgravet asfalt, rødder og beplantning samt småt brandbart og vejstabil frem til ca. 1. oktober 2024.

De primære miljøpåvirkninger fra karteringspladsen er støj samt støv og eventuel påvirkning af overfladevandet/jorden.

Næstved Kommune vurderer, at aktiviteten er godkendelsespligtigt efter Miljøbeskyttelseslovenes § 33, da der vil være tilførsel af affald til pladsen på mere end 30 tons pr. dag, og det sker over en periode på mere end et ½ år, da aktiviteten har været i gang siden september 2023 og ligger uden for projektområdet, hvor der graves. Denne godkendelse er en lovliggørelse af aktiviteten på pladsen. Miljøstyrelsen har udarbejdet standardvilkår for virksomheder under K212 for oplag af stabiliseret spildevandsslam og andet stabiliseret organisk affald samt andet affald. Oplagring af jord er ikke omfattet af standardvilkårene, men er indarbejdet i denne godkendelse i relevant omfang.

**Planforhold**

**Kommune- og lokalplanforhold**

Det konkrete areal er omfattet af kommuneplanramme 1.2 BE8.1, som udlægger arealet til blandet bolig og erhverv.

Yderligere er arealet omfattet af Lokalplan C 8.1-1 for Næstved Kaserne.

Det fremgår af lokalplanen, at det respektive område er placeret indenfor lokalplanens område K.

Det fremgår af § 3.10, at område K fastlægges til boligformål, herunder fællesanlæg. Stueetage i bygning K1 kan benyttes til kontorer, butikker og lignede formål.

Den midlertidige modtagerplads for anlægsarbejde er indrettet på del af Gardehusarvej 999, 4700 Næstved, matrikel 229ab Næstved Markjorder.

Næstved Kommune vurderer, at karakteren af området vil ændres med placering af overskudsjord på arealet, og at en tilladelse vil kræve, at der gives dispensation fra den gældende lokalplan. Derfor ønskes det udelukkende at dispensere midlertidigt, så oplag af jord kan håndteres på arealet i perioden:

Det er Næstved Kommunes opfattelse, at placeringen er den mest hensigtsmæssige efter omstændighederne, idet det det vurderes, at en midlertidig karteringsplads ikke er til hindrer for den fremtidige anvendelse, så længe oplaget jord holdes adskilt fra eksisterende underlag.

Beliggenhed fremgår af oversigtsplan (kort 1), hvor det også fremgår at området ligger op til offentlige funktioner, erhverv og boliger.

Kort 1: Området omfattet af lokalplan udlagt til blandet bolig og erhverv (rødt) og er omgivet af skov, offentlige funktioner, erhverv og boliger. Pladsens placering er markeret med rød cirkel.

**Dispensation er meddelt i særskilt skrivelse.**

**Generelt**

Der sættes et generelt vilkår om, at virksomheden ikke må give anledning til støv-, eller andre gener uden for virksomhedens område, der er væsentlige efter tilsynsmyndighedens vurdering.

**Støv**

Det vil i tilfælde af tørre og blæsende perioder kunne blive nødvendigt at fugte miler med vand for at for at begrænse jordflugt mm.

**Indretning og drift**

Der er sat vilkår om, at entreprenørerne, der bruger pladsen, til enhver tid skal være orienteret om vilkårene i denne godkendelse. Der stilles krav om bemanding af pladsen, når den modtager affald.

**Beskyttelse af jord, grundvand og overfladevand**

Pladsen ligger indenfor område med drikkevandsinteresser (OD), men udenfor indvindingsopland og boringsnære beskyttelsesområder (BNBO). Afstand til almen vandværksboring er på over 5 km, mens der er over 3 km til anden vandboring med drikkevandsinteresser.

**Områdeklassificering**

Dele af graveområdet er beliggende indenfor områdeklassificering, sammenholdt med at fjernvarmeledningerne for det meste bliver placeret i vejmatriklen, betyder at alt jord der flyttes, skal anmeldes, da den ofte vil kunne indeholde mindre mængde asfaltrester mm. Der er krav om analyser ved jordflytning efter jordflytningsbekendtgørelsen, som kan ske før flytning eller på godkendt karteringsplads.

Der er ikke udtaget jordanalyser af jorden inden pladsen blev taget i brug. Pladsen skal forlades i en stand svarende til inden jordoplaget. Der er stillet vilkår om at miler med vejjord lægges på jernplader, fibertexdug og gruspude, for at minimere opblanding med råjorden på pladsen. Der er lagt en gruspude på 30 cm ud på hele byggepladsarealet.

Når pladsen er ryddet skal der udtages analyser af gruspuden ved miler og skurby efter vejjordspakken, som dokumentation for at den er ren. Hvis kommunen godkender analyseresultaterne, kan grusset efterfølgende anvendes frit. Hvis det viser sig, at gruspuden er forurenet (over kategori 1), skal der indsendes en jordhåndteringsplan, som redegør for bortskaffelsen af forurenet gruspude og dokumentation for at råjord efterlades som før jordoplaget.

I jordhåndteringsplanen deles arealet under jorddepotet og skurbyen op i 7 x 7 meters felter som godkendes af kommunen forud for prøvetagningen.

**Forureningskortlægning**

Gardehusarvej 999, matrikel 229ab Næstved Markjorder er kortlagt som muligt forurenet på V1-niveau.

De aktiviteter der nævnes i regionens jordforureningsattest som årsag til mulig forurening er Næstved Kaserne (forsvar), privat villatank (parcel- og rækkehus), genbrug af affaldsprodukter (Næstved Kommune), diffus forurening og skydebaneanlæg. Det oplyses, at der er eller har været konstateret følgende stoffer på lokaliteten: Bly, kulbrintefraktioner C25-C35 samt PFAS (sum af 22 stoffer). Muligvis er arealet kortlagt sammen med øvrige matrikler på den tidligere Næstved Kaserne, hvorfor det er muligt, at ikke alle aktiviteter og forureningsstoffer er relevante her.

Der er ikke krav om tilladelse efter jordforureningslovens § 8, da der ikke er tale om bygge- anlægsarbejde eller ændring til følsom anvendelse.

Der stilles vilkår om at det sikres, at oplagt jord efterfølgende kan adskilles fra underliggende jord. ved krav om udlægning af køreplader, gruspude.

**Evt. forurenet jord**

Der er ikke forureningskortlagt i graveområdet. Hvis analyser viser, at modtaget miler er forurenet over klasse 2, skal milen/bunken som udgangspunkt overdækkes. Er der overskridelser på metaller kan der tages kontakt til Næstved Kommune for en vurdering om overdækning vurderes nødvendig.

Jord, der ved opgravning er synlig eller lugtmæssigt forurenet, skal bortskaffes direkte fra graveområdet og den konstaterede forurening skal straks anmeldes til Næstved Kommune. Der stilles ikke krav om opbevaring på tæt belægning, men i stedet et krav om maksimalt oplagstid på de enkelte miler samt udtagning af jordprøver til analyse. Det forventes, at hovedparten af jorden er ren eller lettere forurenet jord, og derfor vurderer Næstved Kommune, at risiko for forurening af jord og grundvandet er minimal.

**Spildevand**

Der er ikke afløb på pladsen, og da der kun opbevares rent eller lettere forurenet jord i jordbunker på pladsen, er der ikke behov for at stille krav til evt. afledning/nedsivning af overfladevand fra pladsen i form af forurenet overfladevand/processpildevand. Dog stilles der krav om overdækning af miler, hvis analyser viser forurening uden for kategori (= forurenet jord) indtil bortskaffelse, og der stilles krav om at der udtages prøver inden for en måned, vurderes evt. afledning af være uden betydning.

Der er en lille skurby (2 skurvogne) tilknyttet andet projekt (fjernvarmeledning til DSB værksted) som afleder forbrugsspildevand fra de 2 skurvogne til kloaksystemet. Det anslås at være max 100 m3 årligt.

Næstved Kommune vurderer at denne afledning til kloak fra skurvogne kan foretages uden supplerende tilladelser.

**Støj**

Støj fra virksomheden fra følgende kilder:

1. Aflæsning og pålæsning
2. Transport med jord mm til og fra pladsen

Arbejdstiden er oplyst til at være mellem kl.7 og 18 på hverdage.

Pladsen benyttes også til nat og weekend parkering af gravemaskiner, som bliver kørt fra pladsen til graveområdet. Aflæsning og pålæsning vil normalt ske i alm. arbejdstid på hverdage fra kl. 7 til 17. Aflæsning sker løbene i dumperlæs af ca. 3-5 tons. Afhentning af overskudsjord sker løbende på lastbiler efter behov. Stabilgrus til genanvendelse køres med dumper retur til arbejdsområdet.

Nærmeste boliger er boligblokke på Garnisonsvej og Bataljonsvej ca. 300 meter fra pladsen. Nærmest bygninger ca. 50 meter fra oplagspladsen anvendes til erhvervsmæssige aktiviteter samt kultur/institutioner. Det vurderes, at den daglige drift ikke vil medføre, at de fastsatte støjgrænser i området overskrides ved nærmest boliger/fritidsboliger. Dette begrundes med, at 10 aflæsninger/jordkørsel om dagen midlet over de 8 mest støjbelastede timer forventes at kunne overholde støjgrænsen på 55 DB i blandet bolig og erhverv i dagsperioden.

Selve gravearbejdet med lægning af rørene er ikke omfattet af støjgrænserne, men derimod regulativet for midlertidig bygge, anlæg og nedrivningsaktiviteter, hvor støjende aktivitet skal foregå i dagsperioden. Det kan komme på tale om at søge dispensation fra dette pga. afvikling af trafikken på hovedfærdelsveje, men dette vil blive søgt om selvstændigt, da denne godkendelse kun omfatter selve pladsen og ikke anlægsarbejdet med etablering af fjernvarme i graveområdet.

**Til- og frakørsel**

Det vil hovedsageligt blive til- og frakørsler via Skyttemarksvej, som er hovedfærdselsåren til arbejdsområdet. Der forventes maksimalt 15 transporter pr. arbejdsdag. Næstved Kommune vurderer, at til- og frakørsel kan ske uden væsentlige miljøgener, da indkørslen til pladsen ikke ligger i skel til boligmatrikler og sker via den mindre trafikeret vej Gardehusarvej 999.

Det skal bemærkes, at trafikken til og fra pladsen sker på offentlig vej, og derfor ikke er reguleret af denne godkendelse.

**Affaldshåndtering**

Der er indsat standardvilkår om, hvilket og maksimalt oplag af de forskellige affaldstyper der må være. Den midlertidige tilladelse er kun søgt specifik på overskudsjord/-materialer fra etablering af fjernvarmerør, fordi der ikke i projektområdet er plads til oplag og omlæsning af jord, da render til fjernvarmerør ligger åben i en periode på optil 4 uger før tildækning. Desuden analyseres jorden, så den kan genanvendes, hvis analyserne fastslår at det er rent eller lettere forurenet jord. Godkendelsen omfatter ikke forurenet jord (> kategori 2 jord), men hvis det ved analyse alligevel viser sig at være modtaget, skal det overdækkes og bortskaffes.

Der er sat krav om, at jorden maksimalt må ligge på pladsen optil 3 måneder (praksis er ca. 2 md), hvilket bevirker at oplaget bliver minimalt. Der er vilkår om prøveudtagning inden for en måned efter modtagelsen. Jord, som ved opgravning er synligt/lugtmæssigt forurenet, må ikke modtages på pladsen. Denne jord skal køres direkte til godkendt modtager.

**Opbevaring**

Der er søgt om modtagelse og opbevaring af i alt 6500 tons overskudsjord. Den midlertidige godkendelse tillader 420 tons ad gangen. Desuden vil der blive opbevaret asfaltbrokker og vejstabil til genanvendelse. Pladsen bliver også benyttet til jomfruelige materialer, som dog ikke er affaldsprodukter og derfor ikke er omfattet af krav om maksimalt oplag. Til orientering skal alle jordkategorier anmeldes efter jordflytningsbekendtgørelsen, når der er tale om vejjord, dvs. også de ”rene” partier. Dette kan dog godt gøres på en gang, hvis både opgravningssted og omlæsning til gardehusarvej og modtager adresse angives. Det vurderes, at vilkårsfastsættelse om, at hvert parti maksimalt må ligge maksimalt 2 måneder på pladsen, sikrer fornuftigt flow på pladsen.

Oplag skal ligge i bunker for opgravningssted i miler til udtagning af jordprøver på jernplader. De enkelte jordpartier skal kunne identificeres (som minimum vej / datoadskilt). Bunkerne skal holdes tydeligt adskilt og der skal føres journal over, hvilke partier, de enkelte bunker stammer fra.

Prøveudtagning og analyse skal ske i overensstemmelse med jordflytningsbekendtgørelsen.

Desuden er der søgt om tilladelse til midlertidigt oplag af asfalt og vejstabil fra projektområdets veje, som bliver opbevaret på gruspude, der sikrer at der ikke sker opblanding med den eksisterende råjord på pladsen. Asfaltbrokker bliver fragtet til genanvendelse på asfaltfabrik. Tilsvarene opbevares vejkassegruset til genanvendelse i projektet.

**Driftsjournal**

Der skal føres journal over jordmængder og dato for modtagelse. Udtagning af prøver og oprindelsessted samt analyser og herunder forureningsgraden og endelig afsætning, herunder dato og modtager. Driftsjournal skal kunne forvises tilsynsmyndighed ved tilsyn mm.

**Foranstaltninger ved lukning**

Virksomheden skal ved lukning bortskaffe affald og reetablere pladsen senest den 1. oktober 2024, da fjernvarmeprojektet forventes færdig i juli 2024. Der er indsat vilkår om at godkendelsen bortfalder, hvor der forinden er indsat vilkår om afsluttende undersøgelser efter endt anvendelse af arealet, herunder krav om analyse af gruspude under miler og skurpladsen.

Gruspuden under milerne skal jf. vilkår 6.1 dokumenteres ren, som beskrevet under afsnit om beskyttelse af jord, grundvand og overfladevand, hvorfor selve godkendelse først bortfalder den 1. oktober 2024, når analyseresultatet er modtaget. Disse skal modtages senest den 15.september 2024.

**Vurdering i forhold til fredet dyr og planter**

**Bilag IV-arter**

Nogle dyre- og plantearter er beskyttet af habitatbekendtgørelsens bilag IV. I hele kommunen kan der på egnet levesteder være forekomst af stor vandsalamander, springfrø, spidssnudet frø og forskellige arter af flagermus. Der er ikke registreret konkrete fund af bilag IV-arterne i området.

Stor vandsalamander, springfrø og spidssnudet frø er knyttet til søer og tilgrænsende vådområder. Det nærmeste vandhuller ligger 500 m fra oplagringspladsen. Det vurderes, at de beskyttede padders potentielle levesteder ikke vil blive påvirket af det midlertidige jordoplag, grundet afstand samt at arealet, hvor det midlertidige jordoplag er beliggende, foregår på et allerede benyttet befæstet areal.

Etablering af oplagspladsen indebærer ikke fældning af træer eller nedrivning af bygninger og Næstved Kommune vurderer derfor, at der ikke vil være en væsentlig påvirkning af eventuelle flagermus i området.

**Natura 2000**

Oplagspladsen etableres uden for Natura 2000-områder. Nærmeste Natura 2000-område er N163 Suså, Tystrup-Bavelse Sø, Slagmosen, Holmegårds Mose og Porsmose

På baggrund af afstanden mellem pladsen og Natura 2000-området (ca. 5 km) sammenholdt med det ansøgtes begrænsede omfang er det Næstved Kommunes vurdering, at der ikke vil ske en væsentlig påvirkning af området.

Det er Næstved Kommunes vurdering, at pladsens aktivitet ikke medfører væsentlig påvirkning på naturområder eller fredet arter.

**Vurdering af virkninger på miljøet (VVM)**

**Godkendelsen skal screenes**

Virksomheder, som modtager affald, er omfattet af screening til vurdering om projektet kræver udarbejdelse af miljøkonsekvensrapport under punkt 11b. Afgørelse om ikke VVM-pligt er givet i selvstændig afgørelse.

**Samlet vurdering**

Næstved Kommunes samlede vurdering er, at hvis anlægget indrettes og drives i overensstemmelse med:

1. De oplysninger, der foreligger i virksomhedens ansøgning
2. Vilkårene i miljøgodkendelsen

Kan virksomhedens aktiviteter gennemføres uden væsentlig miljøpåvirkning af og gene for omgivelserne end almindelige byggeanlægsstøj.

**Referenceliste**

Materiale der ligger til grund for afgørelsen

1. Ansøgning modtaget via Byg og Miljø den 2. oktober 2023.
2. Der er den 10. november 2023 afgjort, at der ikke skal udarbejde miljøkonsekvensrapport (tidligere VVM).

**Kopi:**

Styrelsen for Patientsikkerhed, [trost@stps.dk](mailto:trost@stps.dk)

Danmarks Naturfredningsforening, [dn@dn.dk](mailto:dn@dn.dk)

Friluftsrådet, [fr@friluftsraadet.dk](mailto:fr@friluftsraadet.dk)

Næstved Fjernvarme, Peter Birk Jensen, pbj[@naestvedfjernvarme.dk](mailto:gj@naestvedfjernvarme.dk)

Susålandets Miljøforeningen for Gammel Susåland og omegn [miljoforeninggammelsusaa@gmail.com](mailto:miljoforeninggammelsusaa@gmail.com)

Ejer, DG Ejendomme v/Denis Granell, [dg@dg-ejendomme.dk](mailto:dg@dg-ejendomme.dk)

Bilag 1 Oversigtskort over pladsen

Bilag 2 Oversigtskort over projektområdet

**Vilkår**

1. **Generelt**
   1. Virksomheden skal til en hver tid drives og renholdes således, at der ikke opstår støv eller andre gener for omgivelserne uden for virksomhedens område, der er væsentlig efter tilsynsmyndighedens vurdering.

1. **Indretning og drift**
   1. En kopi af vilkårene skal til enhver tid være tilgængelig for entreprenørerne, der bruger jorddepotet.
   2. Plads skal være bemandet i arbejdstiden, når der skal modtages opgravet materiale.
   3. Da modtagerpladsen ikke er indhegnet, skal der føres daglig kontrol med at der ikke er aflæsset affald uden for almindelig arbejdstid.
2. **Spildevand**
   1. Intet procesvand.

1. **Støj**
   1. Det samlede støjbidrag fra virksomheden - angivet som det ækvivalente korrigerede støjniveau i dB(A) – må ikke overskride følgende støjgrænser:

|  |  |  |  |
| --- | --- | --- | --- |
|  | Mandag-fredag:  Kl. 07:00-18.00  Lørdag:  Kl. 07:00-14:00 | lørdag:  kl. 14:00-22:00  og søn- og helligdage:  kl. 07:00- 22:00 | Alle dag:  Kl. 22:00-07:00 |
| Boligområde for åben og lav bebyggelse, herunder kolonihaver, i byzone | **55** | **45** | **40** |

* 1. Tilsynsmyndigheden kan én gang årligt kræve, at virksomheden bekoster en støjmåling og /eller beregning til dokumentation af, at vilkår 4.1 er overholdt. Støjmålingen skal fortages, når virksomheden er i normal drift. Om måling som følge af vilkårsoverskridelser regnes ikke med.
  2. Støjmålinger skal fortages en uvildig måleinstitution, som er akkrediteret eller af personer, der er certificeret til at udføre støjmålinger af typen ”Miljømålinger – ekstern støj”. Dokumentationsrapport skal udarbejdes af laboratorium, som er godkendt af miljøstyrelsen til at udføre ”miljømåling”. Laboratoriet skal være akkrediteret af DANAK, SWEDAC eller andre akkrediterende organisationer godkendt af European cooperation for accreditation til at udføre ”miljømålinger- ekstern støj”. Eller laboratoriet skal beskæftige personer, som er certificeret af DELTA til at udføre disse målinger. Dokumentation skal udføres efter gældende vejledninger fra Miljøstyrelsen Pt. vejledning nr. 5 og 6 fra 1984 samt vejledning nr. 5 fra 1993.
  3. Resultatet af målinger og beregninger skal fremsendes til tilsynsmyndigheden senest 3 måneder efter anmodningen er modtaget.
  4. Der må ikke knuses og sorteres genbrugsmaterialer på pladsen.

1. **Affaldshåndtering**
   1. Virksomheden må kun modtage og opbevare de nævnte affaldstyper og mængder:

| **Fraktioner** | **Betegnelser** | **EAK-koder** | **Maksimalt oplagt**  **Tons** | **Oplagringsmåde og sted** |
| --- | --- | --- | --- | --- |
| jord og jordlignede materialer fra etablering af fjernvarmerør i område 14 i Næstved | Jord og sten evt. forurenet i kategori 1 og 2, jf. bilag 3 i jordflytningsbekendtgørelsen | 17 05 04 | 420 | Oplagres i jordmiler på jernplader |
| jord og jordlignede materialer fra etablering af fjernvarmerør i område 14 i Næstved | Jord og sten. Forurenet uden for kategori, jf. bilag 3 i jordflytningsbekendtgørelsen | 17 05 03 | Skal bortskaffe hurtigst muligt | Oplagres på jernplader og overdækkes |
| Asfaltbrokker | Bitumenholdige blandinger | 17 03 02 | 500 | Gruspude |
| Vejstabil | Grus fra vejkasse | 17 05 04 | 210 | Gruspude |

* 1. Jorden i miler skal være synligt mærket med skiltning (som henviser til opgravningssted/dato)
  2. Prøvetagning og indsendelse af prøver til analyser af jordpartier skal ske hurtigst muligt og senest 1 måned efter modtagelsen af de enkelte miler.
  3. Viser analyser, at jordparti overskrider grænseværdien for lettere forurenet jord, skal jordpartiet straks overdækkes og bortskaffes til godkendt modtager hurtigst muligt og senest 1 uge efter modtagelse af analyseresultatet.
  4. Hvis pladsen modtager jordpartier, der ikke er omfattet af denne godkendelse (tydeligt eller stærkt forurenet jord), skal det afvises og køres direkte til godkendt modtager. Hvis det alligevel er blevet aflæsset, skal det overdækkes og bortskaffes hurtigst muligt og inden ophør af næste arbejdsdag.
  5. Jordpartier må højst henligge 2 måneder på karteringspladsen.

1. **Jordforurening**
   1. Ved nedlukning skal der udtages prøver pr. 30 tons gruspude, som analyseres efter vejjordspakken.
   2. Analyseresultater skal være modtaget i Næstved Kommune senest den **15. september 2024.**
   3. Hvis analyser, viser at grusude er over kategori 1 skal der indsendes jordhåndteringsplan, som redegør for håndtering af forurenet gruspude og bortskaffelse af evt. forurenet jord på pladsen.
2. **Driftsjournal**
   1. Virksomheden skal føre en driftsjournal med angivelse af hvert jordparti/læs og som skal indhold:
3. Oprindelse, mængde, modtagelsesdato og milenummer/bogstav.
4. Prøveantal og dato samt analyseresultater og heraf forureningskategori.
5. Bortskaffelsesdato og modtager/anvendelse.
6. Afvigelser i driften, herunder modtagelse af partier, der ikke er omfattet af godkendelsen.
   1. Driftsjournalen skal opbevares på pladsen, men kopi skal være tilgængelig ved tilsyn eller tilsendes efter anmodning.
7. **Foranstaltninger ved lukning**
   1. Virksomheden skal ved nedlukning bortskaffe alt affaldsoplag til godkendt modtager sammen med restprodukter, herunder gruspuden.
   2. Godkendelsen bortfalder 1. oktober 2024, hvor pladsen skal være ryddet.

Bilag 1: Oversigtskort over pladsen

Et billede, der indeholder tekst, kort, skærmbillede

Automatisk genereret beskrivelse

Bilag 2: Projektområde

Et billede, der indeholder tekst, kort, diagram, Plan

Automatisk genereret beskrivelse